**Csongrád Város Polgármesterétől**

Száma: Ref/22-1/2021

Témafelelős: Szepesi Dóra

***ELŐTERJESZTÉS***

***Csongrád Városi Önkormányzat Képviselő-testületének***

***hatáskörében eljáró Polgármester döntéséhez***

**Tárgy:** Pályázat kiírása helyi bormarketing feladatok támogatására

A Kormány az élet- és vagyonbiztonságot veszélyeztető tömeges megbetegedést okozó humánjárvány következményeinek elhárítása, a magyar állampolgárok egészségének és életének megóvása érdekében Magyarország egész területére veszélyhelyzetet hirdetett ki a 27/2021. (I. 29.) Korm. rendelettel.

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésének felhatalmazása alapján, veszélyhelyzetben a települési önkormányzat képviselő-testületének feladat-és hatáskörét a polgármester gyakorolja.

Mindezekre figyelemmel, a következőket terjesztem elő:

A Csongrád Városi Önkormányzat pályázatot hirdet a Magyarországon megvalósuló, a magyar borkultúrát, borászatokat, borokat népszerűsítő ún. „helyi kisprojektek” úgymint helyi, regionális rendezvényeken, fesztiválokon, vásárokon, valamint országos rendezvényeken társkiállítóként való megjelenések, publikációk, egyéb megjelenések és marketingkommunikáció támogatására.

A támogatás fő célja a csongrádi és bokrosi borkultúra, borászatok, borok népszerűsítése, piacra jutásának segítése Magyarországon.

Javaslom a Képviselő- Testületnek, pályázat kiírását eseti támogatásként a helyi bormarketing feladatok megsegítésére 2021-ben. A tapasztalatok és a pályázat sikerességét látva javasolni fogom a pályázat évenkénti meghirdetését.

**Határozati Javaslat**

A katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46.§ (4) bekezdésének felhatalmazása alapján, a képviselő-testület feladat-és hatáskörében eljárva, az alábbi döntést hozom:

1. A Csongrád Városi Önkormányzat a csongrádi és bokrosi bortermelők saját termékei piacra jutásának, marketing feladatainak megvalósítása céljára támogatást nyújt a 2021-es évben. A támogatás feltételeit az előterjesztés mellékletét képező pályázati felhívás tartalmazza.

**Erről jegyzőkönyvi kivonatot értesítést kap:**

1. **a képviselőtestület tagjai**
2. **Városgazdasági, Ügyrendi-és Összeférhetetlenségi Bizottság**
3. **Gyovai Gáspár alpolgármester**
4. **Cseri Gábor alpolgármester**
5. **Kulturális referens**

Csongrád, 2021. március 10.

 Bedő Tamás

 polgármester

**Pályázati felhívás helyi bormarketing feladatok támogatására**

**A Csongrád Városi Önkormányzat pályázatot hirdet a Magyarországon megvalósuló, a magyar borkultúrát, borászatokat, borokat népszerűsítő ún. „helyi kisprojektek” úgymint helyi, regionális rendezvényeken, fesztiválokon, vásárokon, valamint országos rendezvényeken társkiállítóként való megjelenések, publikációk, egyéb megjelenések és marketingkommunikáció támogatására.**

A támogatás fő célja a csongrádi és bokrosi borkultúra, borászatok, borok népszerűsítése Magyarországon. Emellett természetesen a fogyasztói tudatosság növelése, ismeretterjesztés, a kulturált borfogyasztási alkalmak és célok bővítése, tudatosítása, ami elsősorban új fogyasztói célcsoportok megnyerését (fiatalok, egészségtudatos fogyasztók) jelenti. A támogatással a borászatok értékesítésén, ismertségén és imidzsén kíván javítani a Csongrád Városi Önkormányzat aminek pozitív hatása lehet a borvidék, régió borturizmusának népszerűsítése is, akár más kapcsolt tevékenység bevonásával (kultúra, zene, színház, sport, stb.) is.

1. **A pályázattal érintettek köre:**

- A pályázat benyújtására jogosult minden olyan csongrádi egyéni vállalkozó, őstermelő, hegyközségi tag, bortermelő, vagy borászati tevékenységet folytató jogi személy, jogi személyiség nélküli gazdasági társaság, amely **üzemengedéllyel rendelkezik.**

- A pályázat benyújtásának feltétele a csongrádi lakhely, székhely vagy telephely.

**2)** **A támogatás formája:**

- egyszeri vissza nem térintendő, melynek értéke a beérkezet, érvényes pályázatoktól függően változhat

- a támogatottság mértéke 75%, legalább 150.000ft melyhez a 25% önrész biztosítását vállalja a pályázó

- a támogatás folyósítása az önkormányzattal kötött megállapodás alapján történik megelőlegezett formában

**3)** **Támogatásban részesíthető tevékenységek:**

- bormarketing

- a csongrádi borászatokról, borvidékről közös borászati kiadvány, borismertető készítése

- borfesztiválokon való részvétel költségének támogatása

-regionális rendezvényeken, fesztiválokon, vásárokon, valamint országos rendezvényeken, kiállításokon való részvétel költségének támogatása

**4) A pályázat benyújtása**

- a pályázatot Csongrád Város Polgármesterének címezve, írásban, zárt borítékban lehet benyújtani, ismertetve a támogatási igényt, valamint az igénynek megfelelően a tervezet felhasználási célokat

- a borítékra kérjük külön feltüntetni „bormarketing pályázat 2021”

- **a pályázat benyújtásának határideje: 2021. április 30. 12:00 óra**

- a pályázat benyújtásának helye: Polgármesteri Hivatal földszint 16-os iroda

**5) Támogatás odaítéléséről való döntés:**

- A Városgazdasági, Ügyrendi- és Összeférhetetlenségi Bizottság véleményének kikérése alapján Csongrád Város Polgármestere

**6) A támogatással való elszámolás:**

A folyósított támogatás ár szerinti elszámolásával a támogatott legkésőbb **2021. december 15**. napjáig köteles írásban elszámolni, hiteles számla másolatok bemutatásával.

Bedő Tamás
polgármester